钦定古今图书集成/理学汇编/学行典/第174卷 > 唐音〈子一麐〉
## 钦定古今图书集成/理学汇编/学行典/第174卷 > 唐音〈子一麐〉

按《武进县志》：“唐音，字希古，少病几不起，其父已令弃
学业医，音乃昼夜刻励不懈，与从父顺之同学。既而
闻乡先生毛古庵宪讲学，躬造其门。又闻魏庄渠校
讲学于吴，担簦赴之。时音已领解额，当计偕公车，竟
谢不往。读书必沈潜玩索，于两先生，言未惬，不强唯
诺，反复辩论，期有得。后已谒选，得鸡泽令，孤立独行”，
不肯以上官意指文法缓急为趋向。时上官方欲督
民买马，又欲为要人建坊，又欲脱巨奸某某于狱，音
皆不听。督学使者至广平，诸子咸集，使者告于庭曰：
“诸生何从学圣人乎？学鸡泽令耳。”音寻卒于官，贫几无以敛，诸监司部使者厚赙之，其子一麐皆不受。一
麐字仁甫，少颖慧，读书日记万言。嘉“靖己酉乡试第
一，公车下第，会父卒于鸡泽，遂迎丧归。乙丑成进士。
新郑相高拱熟闻其名，欲令读书中秘，力辞不赴。一
麐性高伉律，躬严峻，履蹈不爽毫发。居宜兴，独与诸
生陈蒙吉善，亦好学清修士也。”